Lene Fladeby sier selv at hun har «litt buddhadilla», og kjøpte tirsdag kveld nok en buddhafigur til samlingen sin fra Kremmerhuset på Strømmen Storsenter.

– Jeg hadde sett figuren på nettet, og de hadde ikke engang rukket å pakke den opp da jeg kom, forteller Fladeby til Romerikes Blad.

– Trodde jeg så syner

Det var da hun kom hjem og fikk studert figuren nærmere at hun oppdaget symbolet buddhaen hadde på brystet.

– Jeg trodde nesten jeg så syner, det var jo et hakekors! Jeg har rundt 50 buddhaer, og ingen av dem har dette symbolet.

Like etter oppdagelsen ringte Fladeby til butikken på Strømmen.

– Hun som tok telefonen sa det var fint at jeg ga beskjed, og fortalte at hun ville ta saken videre til ledelsen.

Fjerner produktet fra alle butikker

Maria Strand, innkjøper for Kremmerhuset, bekrefter at hun fikk en henvendelse fra Kremmerhuset på Strømmen Storsenter tirsdag kveld.

– Jeg skjønner veldig godt at kunden reagerer. Vi sender akkurat nå ut en mail til alle våre butikker om at de skal ta produktet ut av butikk, forteller Strand til Romerikes Blad onsdag formiddag.

Symbolet på buddhaen, også kalt svastika, er brukt som et lykkebringende symbol både i hinduismen og buddhismen.

– Det er også et lykketegn i Kina der den er produsert, men vi skulle selvfølgelig ha sett det da vi mottok produktet. Vi må bare beklage at vi ikke gjorde det, sier Strand.

– Vil ikke at noen skal bli støtt

Hun forteller at de kun har fått reaksjoner fra butikken på Strømmen, men opplyser at de som eventuelt har kjøpt buddhafiguren vil ha mulighet til å returnere den og få tilbake pengene.

– Det er jo i utgangspunktet et symbol som har en flott betydning, og også her i vesten ble det brukt som et symbol for lykke fram til det fikk en helt annen betydning. Vi vil ikke at noen skal føle seg støtt på bakgrunn av noe vi selger, og tar derfor produktet ut av salg, sier Strand.

Svastika Svastika er en hakekorsfigur som både i hinduismen og buddhismen brukes som lykkebringende symbol.

Man finner to forskjellige varianter som dreier hver sin vei, mot klokka eller med klokka.

Hakekorset er en svastika der haken på enden alltid går med klokka.

Kremmerhuset la onsdag formiddag ut denne beskjeden på sine Facebook-sider: